Kont taf li hemm il-lampuka rari?
Bil-festa ta' Santa Marija wara l-bieb, l-istaġun tal-lampuki reġa' magħna. Lil hinn minn xi qabża l-baħar u ftit tal-mistrieħ fil-jiem li ġejjin, b'mod ġenerali fl-eqqel ta' Awwissu dak li jkun jaf jimla' l-ħawsla ftit aktar mis-soltu. B'bosta Maltin, bħalissa tibda taqgħalhom żaqqhom għal-lampuki. F'dan l-isfond, f'kummenti lil tvm.com.mt il-bijologa marittima Sandra Agius Darmanin qasmet magħna għadd ta' kurżitajiet b'rabta mal-lampuka. Qaltilna, li l-lampuka: Tista' tilħaq i ż-żewġ metri tul u hija kkaratterizzata minn lewn dehbi l-ġmiel tiegħu li jkanġi fl-aħdar u l-ikħal. Hija ħuta fuq tagħha iżda li ma tkampax wisq hekk kif tibda tirriproduċi fl-ewwel sena ta' ħajjitha imma b'mod ġenerali ma tgħixx aktar minn tliet snin. Teżisti f' żewġ verżjonijiet , waħda komuni u oħra rari . It-tnejn, jixxiebhu bil-bosta u jinqabdu flimkien. Biss, dik rari spiss jistħajluha l-mara tal-lampuka l-komuni. Tkun raġel jekk meta timmatura l-għadma ta' rasha toħroġ 'il barra b'mod prominenti fuq quddiem . Jekk le, ifisser li hija mara. Spiss tinqabad bil-kannizzati l-għaliex il-lampuki huma attratti minn oġġetti f'wiċċ il-baħar tant li ġieli jsegwu 'l-bċejjeċ tal-baħar. Iċ-ċatra, b'hekk, issir bil-weraq tal-palm bil-għan li l-lampuka tmur taħtha għad-dell. Ma tinżilx għasel lil bosta minna biss hekk kif ħut bħat-tonn, klieb il-baħar u pixxispad huma l-predaturi tagħha .